Alboraia s'adhereix als objectius de neutralitat climàtica 2050 de la Unió Europea
12 de novembre de 2021

L'Ajuntament d'Alboraia s'ha unit expressament als objectius de neutralitat climàtica de la Unió Europea. L'alcalde de la localitat, Miguel Chavarría, ha signat el document de l'acord en la I Trobada Nacional del Pacte d'alcaldies, un esdeveniment que ha tingut lloc en el Palau de les Arts Reina Sofia de València i que ha convocat a les autoritats locals del país per a marcar una línia comuna per l'energia i el clima.

La I Trobada Nacional del Pacte d'Alcaldies, que coincideix amb la Cimera Mundial del Clima que també està tractant les polítiques a dur a terme sobre el Canvi Climàtic, també ha tractat diversos temes: la connexió entre el Pacte de les Alcaldies i el nou Green Deal de la Comissió Europea, el nou pressupost comunitari i la proposta del Pacte de les Alcaldies per a incloure la pobresa energètica en els plans municipals.

Camí a la sostenibilitat

El pacte signat segueix la línia de treball que es duu a terme des de la regidoria de Medi Ambient que encapçala Raquel Casares en col·laboració amb la resta de departaments en aquesta matèria. En l'últim Ple Municipal, celebrat a l'octubre, es va aprovar el Pla de Mobilitat Urbanística Sostenible pel qual s'encamina el municipi a una reducció de les emissions de CO₂, la potenciació de mitjans de transport no motoritzats i/o sostenibles i un model urbanístic més ambientalment òptim.

En aquest sentit, també es va obrir a participació ciutadana el projecte del sector Vinival, la zona de la Patacona que actualment ocupa un Polígon Industrial en desús. Aquest document projecta un ecobarri caracteritzat per la instal·lació de panells fotovoltaics, punts de recàrrega de vehicles elèctrics, aposta per materials reciclats, renovables i de proximitat i una gestió ecològica del cicle de l'aigua i un tractament sostenible dels residus. A més, entre altres accions aprovades en aquesta línia d'acció, destaca la bonificació d'impostos per la instal·lació de panells fotovoltaics.